王之道
含山令尹章邦基即其所居剜山得石嵌空乃作堂
我闻美玉地所秘，出为世用自有时。
譬犹景星与庆云，千载往往一见之。
君家玉璧岂无说，凿山得石夸瑰奇。
岂惟苍翠实相似，温润清越璠璵姿。
细看高广类墙壁，以璧名之故其宜。
剜劖不已石无尽，此窟未易窥藩篱。
作堂正在佳绝处，下视海岳如城池。
钱塘雪浪涌澎湃，天竺烟岫纷参差。
君于其间日成趣，长篇短句挥蛟螭。
乃知地灵不爱宝，要令景物求新诗。
顾我与君无半面，牵帅阿咸难固辞。
沽哉沽哉吾与玉，它年相见期相知。